วัดป่าญาณวิสุทธาวาส

วัดป่าญาณวิสุทธาวาส เป็นวัดในพระพุทธศาสนา คณะสงฆ์ธรรมยุตินิกาย เป็นวัดราษฎร์ ตั้งอยู่ที่ 234 หมู่ 2 บ้านเขาปูน ต.วังท่าช้าง อ.กบินทร์บุรี จ.ปราจีนบุรี เป็นวัดที่ตั้งขึ้นเมื่อ พ.ศ. 2552 มีความสำคัญที่เป็นวัดที่เน้นการปฏิบัติในแนววัดป่า มีพระครูสุทธิวรญาณ เป็นเจ้าอาวาส ส่งเสริมกิจกรรมการเผยแผ่พระพุทธศาสนาในองค์รวม

เดิมวัดป่าญาณวิสุทธาวาส มีชื่อว่า สำนักสงฆ์สมใจศรัทธาธรรม ตั้งขึ้นตามวัตถุประสงค์ของการจัดตั้งของชุมชนในเบื้องต้น

วัดป่าญาณวิสุทธาวาส ตั้งอยู่เลขที่ 234 ม.2  บ้านเขาปูน ต.วังท่าช้าง อ.กบินทร์บุรี จ.ปราจีนบุรี บนเนื้อที่ประมาณ 15 ไร่

ปี พ.ศ. 2540  นายบุญส่ง  สมใจ อดีตสมาชิกสภาผู้แทนราษฎรจังหวัดปราจีนบุรี และชาวบ้านเขาปูน มีความประสงค์จัดสร้างสำนักสงฆ์ขึ้นเพื่อทำนุบำรุงพระพุทธศาสนา และได้พัฒนามาโดยตามลำดับจนกระทั่งได้สิ้นอายุขัยด้วยวัยชรา

ปี พ.ศ. 2546  ดร.เขมา สมใจ นายกำพล ภู่มณี อดีตสมาชิกวุฒิสภา คุณภัทรินทร์ ภู่มณี บุตรสาว ได้มีกุศลจิตเจตนาดำเนินการจัดสร้างต่อเพื่อให้สำเร็จ จึงได้เริ่มดำเนินการเรื่องที่ดินเพื่อจัดสร้างวัดในบริเวณดังกล่าว จึงได้เอกสารสิทธิ์เพื่อการจัดสร้างวัด

ปี พ.ศ. 2550 ได้ดำเนินการโดยเห็นชอบของมหาเถรสมาคม อนุญาตให้สร้างวัดเมื่อวันที่ 15 มีนาคม 2550

ปี พ.ศ. 2552 ได้ดำเนินการเรื่องตั้งวัด และได้รับประกาศตั้งเป็นวัดขึ้นในพระพุทธศาสนามีนามว่า “ วัดราษฎร์ศรัทธาธรรม” เมื่อวันที่ 26 ตุลาคม 2552 โดยมีพระอธิการภักดี เขมธโร สังกัดวัดห้วยเกษียรใหญ่ (ถ้ำพุทธาจาโร) เป็นเจ้าอาวาส

ปี พ.ศ. 2553 ได้รับพระราชทานนามวัด เป็น “วัดป่าญาณวิสุทธาวาส” และดำเนินการแล้วเสร็จ เมื่อวันที่ 8 สิงหาคม 2557

ปี พ.ศ. 2559 เริ่มดำเนินการสร้างอุโบสถ ขนาด ภายใน 6 x 15 เมตร คาดการณ์ว่าดำเนินการแล้วเสร็จประมาณปี พ.ศ. 2563  งบประมาณในการดำเนินการ 7 ล้านบาท

รายละเอียด เสนาสนะต่าง ๆ ของวัดฯ มีดังนี้

-         ศาลาการเปรียญ  ขนาด 20 * 32 เมตร  จำนวน 1 หลัง

-         ฌาปนสถาน 1 หลัง

-         ศาลาปฏิบัติธรรม ขนาด 8 * 15  เมตร จำนวน 1 หลัง

-         โรงครัว ขนาด 8 * 15 เมตร จำนวน 1 หลัง

-         กุฎิมาตรฐาน จำนวน 4 หลัง

-         ที่พักปฏิบัติธรรมสำหรับแม่ชี จำนวน 3 หลัง

1.พระครูสุทธิวรญาณ เป็นเจ้าอาวาส ตั้งแต่ พ.ศ. 2552-ปัจจุบัน

- ประวัติย่อ พระครูสุทธิวรญาณ (ภักดี เขมธโร) นามสกุล นิธิมงคลชัย เป็นบุตรของนายเอกฮวง แซ่เตียว และ นางอัมพร นิธิมงคลชัย เดิมอยู่บ้านเลขที่ 1440 ถนนทรงวาด เขตสัมพันธวงศ์ จังหวัดกรุงเทพฯ ในครอบครัวมีบุตรชายทั้งสิ้น 4 คน 1. นายภิญโญ นิธิมงคลชัย 2. นายสุพัฒน์ นิธิมงคลชัย 3. พระครูสุทธิวรญาณ (ภักดี เขมธโร) 4. นายสุรัตน์ นิธิมงคลชัย

- บรรพชาอุปสมบท เมื่อวันที่ 21 กรกรฎาคม 2534 ณ อุโบสถวัดบ้านโง้ง โดยมีพระวรญาณโสภณ เป็นพระอุปัชฌาชย์ และ พระครูวิโรจนญาณวิสุทธิ เป็นพระกรรมวาจา จำวัดที่วัดห้วยเกษียรใหญ่ ถ้ำพุทธาจาโร)

บ้านห้วยเกษียรใหญ่ ตำบลดงขี้เหล็ก อำเภอเมือง จังหวัดปราจีนบุรี โดยมีพระครูวิโรจนญาณวิสุทธิเป็นเจ้าอาวาส

- พ.ศ. 2536 ท่องบ่นทรงจำพระปาฎิโมกข์ได้ และจำพรรษาที่วัดถ้ำศรีแก้ว อำเภอภูพาน จังหวัดสกลนคร โดยได้รับความอนุเคราะห์ดูแล จาก พระรัชมงคลนายก (หลวงปู่คำดี ปัญโญภาโส) วัดป่าภูธรพิทักษ์ ในขณะนั้น และฝึกหัดปฎิบัติข้อวัตรต่าง ๆ ตามแบบอย่างของพระกัมมัฎฐานทางภาคอีสาน จนตลอดพรรษากาล เมื่อเสร็จจากงานทอดกฐิน ก็กลับมาจำยังวัดห้วยเกษียรใหญ่

- พ.ศ. 2537 พรรษา 4 ได้จำพรรษา ณ ที่พักสงฆ์ถ้ำพนังไหศิลาอาสน์ อำเภอหนองบัวระเหว จังหวัดชัยภูมิ พระครูวิโรจนญาณวิสุทธิ ให้ไปจำพรรษา เพื่อฝึกจิตภาวนา เพียงผู้เดียว

- พ.ศ. 2538 พรรษา 5 ได้จำพรรษา ณ ที่พักสงฆ์ จังหวัดตราด กับ ท่านพระอาจารย์ จารึก จนแล้วเสร็จงานทอดกฐิน ก็กลับยังวัดห้วยเกษียรใหญ่

- พ.ศ. 2539 พรรษา 6 ได้จำพรรษา ณ ที่พักสงฆ์ เขื่อนเขาแหลม อำเภอบ้านโป่ง จังหวัดจันทบุรี กับพระอาจารย์ขาว 2 องค์ จนออกพรรษา

- พ.ศ. 2540 พรรษา 7 ได้จำพรรษษ ณ วัดถ้ำโพธิ์ชัย หนองหิน จังหวัดเลย

- พ.ศ. 2542 พรรษา 9 ได้จำพรรษา ณ วัดธรรมดอยเจดีย์ บ้านตาก จังหวัดตาก ซึ่งเป็นวัดโบราณ ตั้งแต่สมัยพระเจ้ากรุงธนบุรี เดินทัพผ่าน แล้วเห็นแสงสว่างบนยอดเขา จึงได้ให้จัดสร้างวัดไว้เพื่อเป็นพุทธบูชา

ได้อยู่จำพรรษาจนถึงเดือน กุมภาพันธ์ปี ต่อมา แล้วตัดสินใจลาออกจากเจ้าอาวาส

- พ.ศ. 2543 พรรษา 10 ได้จำพรรษา ณ วัดห้วยเกษียรใหญ่ สลับไปมากับ วัดถ้ำศรีแก้ว จังหวัดสกลนคร

- พ.ศ. 2545 พรรษา 12 ได้จำพรรษา ณ ถ้ำสิงห์ดง บ้านบ่อเดือนห้า อำเภอภูพาน จังหวัดสกลนคร เพียงลำพัง เพื่อทำความเพียร

- พ.ศ. 2547 พรรษา 15 ได้จำพรรษา ณ ว้ดห้วยเกษียรใหญ่ เพื่อช่วยดูแล การจัดสร้างที่พัก และ เสนาสนะต่าง ๆ

- พ.ศ. 2550 พรรษา 18 ได้จำพรรษา ณ ที่พักสงฆ์เขาชีปิด บ้านห้วยเกษียรใหญ่ ตำบลดงขี้เหล็ก อำเภอเมือง จังหวัดปราจีนบุรี

- พ.ศ. 2550 ปลายปี วันที่ 25 ธันวาคม ได้ตัดสินใจ มาจำที่สำนักสงฆ์สมใจศรัทธาธรรม ซึ่งเดิมเป็นวัดที่พระพี่เลี้ยง คือ พระอาจารย์บุญส่ง เตชธัมโม ได้มาสร้างเพราะ หลวงพ่อพระครูวิโรจนญาณวิสุทธิ ให้มาอยู่เพื่อเป็นการอนุเคราะห์แก่ญาติโยมที่รู้จัก คือ คุณบุญส่ง สมใจ อดีตสมาชิกสภาจังหวัดปราจีน ได้มาสร้างไว้

- พ.ศ. 2555 ได้อบรมพระธรรมทูตไปต่างประเทศ ของคณะธรรมยุติ และได้ไปจำพรรษา ณ ที่พักสงฆ์ธรรมเจติยาราม เมืองอันซัน จังหวัดเกาหลีใต้ 1 พรรษา

- พ.ศ. 2559 ได้รับพระราชทานตั้งสัญญาบัตรพัดยศ เป็น สัญญาบัตรเจ้าอาวาสวัดราษฎร์ ชั้นโท ในราชทินนาม ที่ "พระครูสุทธิวรญาณ"

การส่งเสริมการปฏิบัติธรรมตลอดทั้งปี

การเข้าค่ายคุณธรรม

1. ให้ความรู้แก่เด็กนักเรียนโรงเรียนบ้านเขาปูน

2. กิจกรรมอบรมพุทธบุตร แก่เยาวชน โรงเรียนต่าง ๆ ในบริเวณ อำเภอวังท่าช้าง

3. การบวชเนกขัมมะ ถือศีล ๘ ตามกาล ตามโอกาส และ เทศกาลต่าง ๆ